b'\n_START_ARTICLE_\nDovrejordfly\n_START_SECTION_\nUtseende\n_START_PARAGRAPH_\nEt middelsstort (vingespenn 33 \xe2\x80\x93 41\xc2\xa0mm), m\xc3\xb8rkt brunlig nattfly. Kj\xc3\xb8nnene er forskjellige p\xc3\xa5 farge, hannens forvinger er r\xc3\xb8dbrune, hunnens m\xc3\xb8rkt svartbrune. Nyre- og ringmerkene er gulkantede og tydelige, ellers har den f\xc3\xa5 markerte tegninger. Bakvingen er lyst gr\xc3\xa5brun, lysere i midten.\n_START_SECTION_\nLevevis\n_START_PARAGRAPH_\nDovrejordflyet lever p\xc3\xa5 grasmark og enger, i Nord-Amerika ogs\xc3\xa5 p\xc3\xa5 dyrket mark. Larvene lever nede i bakken av r\xc3\xb8tter, men man vet ikke hvilke planter de foretrekker. Utviklingen tar ett \xc3\xa5r. De voksne sommerfuglene flyr om natten.\n_START_SECTION_\nUtbredelse\n_START_PARAGRAPH_\nArten finnes i det nordlige og nord\xc3\xb8stlige Europa, det nordlige Asia og Nord-Amerika. Den norske bestanden er etter alt \xc3\xa5 d\xc3\xb8mme utd\xc3\xb8dd, men den finnes fortsatt f\xc3\xa5tallig i Sverige. I Nord-Amerika er den vanlig og utbredt fra Alaska gjennom det meste av Canada, mot s\xc3\xb8r til fjellene i Colorado.'